Document ID: 32011R0630

REGOLAMENT TAL-KUNSILL (UE) Nru 630/2011
tal-21 ta’ Ġunju 2011
li jemenda r-Regolament (UE) Nru 7/2010 li jiftaħ u jipprovdi għall-ġestjoni ta’ kwoti tariffarji awtonomi tal-Unjoni għal ċerti prodotti agrikoli u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 31 tiegħu,
Wara li kkunsidra l-proposta mill-Kummissjoni Ewropea,
Billi:
(1)
Sabiex ikun żgurat fornimenti suffiċjenti u bla waqfien ta’ ċerti prodotti li l-produzzjoni tagħhom mhijiex suffiċjenti fl-Unjoni u biex jiġi evitat kwalunkwe tfixkil fis-suq għal ċerti prodotti agrikoli u industrijali, infetħu kwoti tariffarji awtonomi permezz tar-Regolament tal-Kunsill (UE) Nru 7/2010 (1) li fi ħdanhom il-prodotti jistgħu jiġu impurtati b’rata ta’ dazju żero jew rati mnaqqsa.
(2)
Il-volumi tal-kwota, li ġew stabbiliti qabel, għal kwoti tariffarji awtonomi tal-Unjoni bin-numri tal-ordni 09.2767, 09.2813, 09.2977, 09.2628, 09.2629 u 09.2635 mhumiex biżżejjed biex jissodisfaw il-bżonnijiet tal-industrija tal-Unjoni. Konsegwentament, dawk il-volumi ta’ kwota għandhom jiżdiedu, mill-1 ta’ Lulju 2011 fil-każ ta’ kwoti tariffarji bin-numri tal-ordni 09.2767 u 09.2813, u mill-1 ta’ Jannar 2011 fil-każ ta’ kwoti tariffarji bin-numri tal-ordni 09.2977, 09.2628, 09.2629 u 09.2635.
(3)
Barra minn hekk, għall-kwota tariffarja awtonoma tal-Unjoni bin-numru tal-ordni 09.2631 id-deskrizzjoni tal-prodott għandha tiġi rriveduta.
(4)
Ma’ dan, mhuwiex aktar fl-interess tal-Unjoni li tkompli tagħti kwota tariffarja għat-tieni semestru tal-2011 fir-rigward tal-kwota tariffarja bin-numru tal-ordni 09.2947. Għalhekk, dik il-kwota għandha tingħalaq b’effett mill-1 ta’ Lulju 2011 u r-ringiela korrispondenti għandha titneħħa mill-Anness għar-Regolament (UE) Nru 7/2010.
(5)
Ir-Regolament (UE) Nru 7/2010 għandu għalhekk jiġi emendat skont dan.
(6)
Peress li ċerti miżuri previsti f’dan ir-Regolament għandhom jieħdu effett mill-1 ta’ Jannar 2011 u oħrajn mill-1 ta’ Lulju 2011, dan ir-Regolament għandu japplika minn dawk id-dati u jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness għar-Regolament (UE) Nru 7/2010 huwa b’dan emendat kif ġej:
(1)
ir-ringieli għall-kwoti tariffarji bin-numru tal-ordni 09.2767, 09.2813 u 09.2631 huma sostitwiti mir-ringieli li jinsabu fl-Anness I ta’ dan ir-Regolament;
(2)
ir-ringieli għall-kwoti tariffarji bin-numru tal-ordni 09.2977, 09.2628, 09.2629 u 09.2635 huma sostitwiti mir-ringieli li jinsabu fl-Anness II ta’ dan ir-Regolament;
(3)
ir-ringiela għall-kwota tariffarja bin-numru tal-ordni 09.2947 titneħħa.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-1 ta’ Lulju 2011.
Madankollu, il-punt (2) tal-Artikolu 1 għandu japplika mill-1 ta’ Jannar 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, il-21 ta’ Ġunju 2011.

Labels: 3
1